amanoisuno/poetBack huggingface dataset:
淮西軍大破賊兵連六告捷喜成口號二首  其二 葉夢得 
蛇豕何知闞近坰，且欣鏖戰掃羶腥。寄聲急走破羌帖，歸路還經征虜亭。多難兵間頭更白，放懷物外眼終青。花殘不負巖邊約，更看前焚老上庭。
爲山亭後有小池叢石間得石螭因以斛汲水導注之 葉夢得 
微流自作小潺湲，底處奔崖落迸泉。驟喜忽聞飛雨過，却疑驚起老龍眠。憑軒但遣時醒耳，裂岸何須去拍天。索寞歸心誰與寄，家山不到已三年。
爲山亭移植冬青等近遂成陰 葉夢得 
一寸蒼根手自鉏，年来繞屋亦扶疏。客来但愛清陰好，不見幽人澗下居。
小飲示幕府 葉夢得  长江
邊書日夜急，王旅方徂征。我非劉越石，長嘯徒登城。緬想豺與虎，行當築鯢鯨。傳車日邊来，風雷走天聲。黄旗三面至，捷奏紛紛横。天險限南北，長江正東傾。諸君亦良苦，唾口争請纓。誰云凌煙閣，自昔無書生。巵酒安足辭，勉當建雄名。
徐惇濟書報甞過余石林 葉夢得 
繞澗新添數百竿，故人書爲報平安。似聞謖謖山風響，正想陰陰夏簟寒。老大不能窮蠹簡，歸来便擬掛塵冠。一杯且覓林間約，莫枉山王廢舊歡。
夜聽莫撫幹彈琴流水操 葉夢得 
故山不在眼，遠想流水聲。佳人南風手，起我澗谷情。十載厭鼙鼓，囂塵亂鳴鉦。蕭然洗病耳，爲鼓一再行。度險微斷續，奔前忽琮琤。凄風拉遠響，薄月當微明。亂石拱高下，回環亦峥嶸。吾歸正自爾，猛士方西征。年少勇過我，犬羊羶王城。請更平戎操，盡掃洛河清。
送沈傳曜 葉夢得 
卞峰摩青空，東望烏氐墩。豈忘宿舂糧，終愧一欵門。邂逅此相過，傾懷得徐論。人言解牛刀，要使？劇煩。未悟清廟器，朱絃列罍尊。我衰百慮息，但念三畝園。王師肅西征，萬馬先雲屯。何力償賜履，緬慚羡歸軒。寄聲舴艋舟，想見浮鴈村。清冷尚可釣，無使霅水渾。
八月二十日 葉夢得 
？覺凉風入，軒窗自亦幽。漫能持麈尾，終憶釣槎頭。我從添老，愁予不爲秋。
偶書爲山亭五首  其一 葉夢得 
爲山亭下小巑岏，只欠蕭蕭竹數竿。但遣飛流時潄玉，且將歸思爲翁寬。
偶書爲山亭五首  其二 葉夢得 
微風似與洗庭除，石枕蠻藤不負予。八尺方牀聊已足，可須仍要讀殘書。
偶書爲山亭五首  其三 葉夢得 
僚吏相哀白事稀，抱琴時自弄清徽。何妨共倒樽中渌，不怕鳴騶問道歸。
偶書爲山亭五首  其四 葉夢得 
羶穢初聞潁水清，東君更復過蒙城。應須鄂渚兵同入，賊壘聊煩盡剗平。
偶書爲山亭五首  其五 葉夢得 
使節交馳數路分，頗知旰食念前軍。疾須圖上金城策，一見真？勝百聞。
次韻程伯禹贈宗室趙朝請 葉夢得 
人物相望不並時，使君水鑑有真知。未論理窟傾三語，只鬭詩壇自一奇。擾擾干戈猶戰伐，紛紛簿領更喧卑。應須便作高軒過，好德何人佐我儀。
次韻程伯禹用時字韻見寄二首  其一 葉夢得 
衰病侵尋豈故時，暮年懷抱祇公知。彊論出處初無意，底有文章更好奇。王氣山川元自壮，歸心茅竹敢嫌卑。中原趣下王正曆，盡使遺民復漢儀。
次韻程伯禹用時字韻見寄二首  其二 葉夢得 
漢道中興此一時，虞亡不臘爾何知。地中鳴角無多怪，堂上論兵固有奇。夢櫟那求梁棟遠，搶榆正羡羽翰卑。淮陽汲直猶高卧，願看簫韶集鳳儀。
送表弟晁公耄沿海師幕 葉夢得 
巖邑相望數寄聲，十年湖海最關情。談鋒尚憶傾甥舅，鬢雪何堪數弟兄。飽讀父書聊自足，深知民事却須評。揚旗且逐樓船下，萬里波濤本不驚。
題晁公耄惠崇溪山 葉夢得 
荒林翳宿莽，脫木寒無煙。不知三間茅，中有幾醉眠。山遠尚見雪，江空欲吞天。歸舟定何許，滄波方渺然。
再賦 葉夢得 
惠崇殘筆老尤奇，袖裏溪山每自随。欲識滄波無限意，此間惟許當家知。
觀化堂編校舊書  其一 葉夢得 
赫日真能永，微風亦自凉。故應便北户，何敢厭東牆。汲水聊爲戲，繙書却未忙。平生閒與懶，併覺味兼長。
觀化堂編校舊書  其二 葉夢得 
翰墨他生業，山林晚歲心。那知身已老，但覺意增深。捉麈誰能話，扶笻可細尋。晚来庭鵲喜，似恐有歸音。
憶朱氏西澗  其一 葉夢得 
澗下流泉澗上松，清陰盡處有層峰。應知六月冰壺外，未許人間得暫逢。
憶朱氏西澗  其二 葉夢得 
憶向中流置竹牀，萬錢無處買清凉。只今路斷無来客，自撥新篘醉幾場。
雨後爲山亭獨卧 葉夢得 
過雨虚簷氣稍清，卧聞刁斗起連營。幾看薄月當軒過，驚見陰蟲繞砌鳴。洶洶南江浮静夜，寥寥北斗掛高城。白頭心事今如許，慚愧兒童話請纓。
七夕 葉夢得 
七夕仍殘暑，三年記此宵。傍簷依嶺月，欹枕聽江潮。瓠大何妨拙，槎迴未覺遥。何須論乞巧，河漢望星橋。
送王陞歸知果州 葉夢得 
何處西南是果州，黄柑殊勝木奴洲。使君自喜鄉閭近，騷客仍憐井邑幽。盗賊燕秦猶未息，山川楚越已先秋。原頭兵馬今多少，更與將軍論木牛。
祈雨  其一 葉夢得 
老農酣歌望捫腹，旱魃何爲敢予毒。九淵再拜欵神龍，仰空但見屯雲簇。天公愛民亦自惜，我愧無功神弗福。願看一洗注天瓢，未須震暴如車軸。
祈雨  其二 葉夢得 
今年淮西蹙胡騎，王師盡掃無餘類。武王伐紂報豐年，今者驕陽豈天意。東求三茅西采石，塔中至人肯徒視。明朝掣電駭翻盆，婦子猶能飽遺滯。
再任後遣模歸按視石林四首  其一 葉夢得 
巖石三年别，君恩未許歸。從誰尋草徑，爲我欵荆扉。舊繞山千疊，新添竹一圍。故人如見問，端欲掛朝衣。
再任後遣模歸按視石林四首  其二 葉夢得 
白髮萱堂上，孩兒更共懷。弄孫那得見，將母竟難諧。已絕功名望，猶疑出處乖。此心終未穩，何處復安排。
再任後遣模歸按視石林四首  其三 葉夢得 
插架環千軸，傳家有舊書。展舒慚几案，凉曝闕庭除。破屋防懸溜，殘編足蠹魚。好須重檢校，扃鎻莫令疏。
再任後遣模歸按視石林四首  其四 葉夢得 
細路穿南嶺，新松幾許長。毋庸馳馬足，祇擬轉羊膓。便作高亭好，初非亂石妨。兩溪渾在眼，似欲見帆檣。
祈雨未應復請於茅山采石庶幾遂得之  其一 葉夢得 
苗當七八月之間，甘膏不濡何太慳。飛塵蓬勃晝欲暝，坐視雲物占羣山。五日一風十日雨，天方勤民輔明主。作書未敢頌風伯，寄謝羣龍少勞苦。
祈雨未應復請於茅山采石庶幾遂得之  其二 葉夢得 
羣龍分馳不難興，噴薄雲霧隨飛騰。中田勿憂龜兆坼，倐忽便看盈溝塍。老農何功報神力，但趣官租飽軍食。中原卷盡胡無人，爾土明年更開闢。
余每歲病肺往往坐達旦去冬以来偶不作遂得安眠 葉夢得 
衰殘每苦病相纒，粗喜今年勝去年。未說清樽酬？醉，且欣高枕得安眠。風塵不報邊烽入，聖澤頻聞好語傳。可是淮陽真卧治，滿囊空費大農錢。
聞莫尚書周侍郎已自鄂州過江入漢上 葉夢得 
再見狂胡力請平，將軍無事罷屯營。傳軍已割淮壖地，牙帳仍收鄂渚兵。勝日身猶堪杖策，衰年耳自厭鳴鉦。角巾初了東歸約，安用區區峴首名。
東園草堂新成二首  其一 葉夢得 
官舍如何有草堂，野人熟處是難忘。池開月映千山迥，檻静風生六月凉。幽徑也從穿别圃，小舟還似過横塘。深知幕府文書省，盡付甘眠亦未妨。
東園草堂新成二首  其二 葉夢得 
密覆荒茅已數重，中開别户更相容。苦無公事妨人樂，多有清閑借客慵。南浦潮平分賸水，北山路近得青松。怪翁歸意何能緩，新築高臺見臥龍。
三月八日草堂獨坐 葉夢得 
四年身不到吾廬，底處仍堪話左符。閉閣漫憐公事少，投簪敢說宦情無。軍聲早已吞窮寨，使指何時返舊都。故作茅堂開水檻，要知心自在江湖。
徐惇立相過 葉夢得 
茅齋一曲傍寒灣，邂逅終年伴我閒。契闊易驚成歲月，追尋空復望江山。暫留客枕聽疏雨，遥想吾廬掩舊關。落莫歸心誰與話，坐談聊爲起衰顔。
同惇立游蒋山謁寶公塔王荆公墓晚過草堂寺周顒故宅也 葉夢得 
我居在城府，再至俄二年。豈無山水心，可奈簿領纒。今晨偶乘興，適此賓從賢。零雨洗驕陽，谷中聽流泉。憑高快遠覽，正見江浮天。至人本無心，與我常周旋。誰云喚不譍，汝意自不虔。麥隴稍已滋，横水漲微漣。佳城倚華表，拱木埋貂蟬。暮過草堂寺，借榻聊暫眠。不復聞怨鶴，茅簷但連延。歸路踐落日，羣峰鬱相先。回風送遠響，墟里生晚煙。吾廬悵何許，東望良慨然。
明日復游石頭城清凉寺再用前韻 葉夢得 
大江洶西来，故國今幾年。我衰倦登臨，坐愧雙行纒。忽驚山陰集，邂逅来羣賢。俛仰弔前古，高談注淵泉。千巖過宿雨，餘潤滋麥天。頽簷翳崖壁，過午不得旋。像佛再經始，此邦心亦虔。稍欣臺殿新，廢沼依淪漣。坐懷馬化龍，僅作蜋捕蟬。相傾走掣電，詎暇安枕眠。六飛暫東巡，恨爾不少延。單于久凋殘，屈已今我先。衰憊乘一障，無功記凌煙。乞身自兹始，此計君儻然。
又明日復同惇立總領吴德素運使章思台過天禧寺登雨花臺再用前韻 葉夢得 
言經朱雀桁，復度白雞年。謝公不可見，廢壘蔓草纒。三日瞰坰牧，所懷多昔賢。陂陀北城墩，誰可作九泉。石頭控峥嶸，目盡西南天。定都記孔明，赤壁方凱旋。惟初鼎足計，用意良已虔。更作長干行，秦淮亂清漣。殘春掃餘花，密葉未有蟬。高臺略四遠，綠野浮芊眠。午陰久未移，幽景爲我延。使君固不凡，况有嘉客先。老大百念息，爨餘豈遺烟。了知塵外心，本自無間然。
與惇立夜話有懷石林復用前韻 葉夢得 
有山不能歸，坐愧三十年。冠服豈不榮，狙猿强包纒。惟餘緇衣心，未敢忘賢賢。他日得吾子，匣藏駭龍泉。衰頽爲興起，此腸寧非天。羯胡玩兵久，亦悟終好旋。叩關復請吏，企頸志頗虔。休兵固有期，撫事猶涕漣。投懷幸傾瀉，知子非寒蟬。十日對榻語，夜窗了無眠。賈生侍宣室，趣席方招延。願上治安策，何者今當先。我行返故廬，趺坐看爐烟。功名會及時，佇子論燕然。
用前韻送惇立 葉夢得 
畏作親友别，况復非中年。身如三眠蠶，已老翻自纒。朅来守江關，從事寧獨賢。經年兩大入，爟火通甘泉。石林豈壺中，亦自有一天。采薇敢言勤，誰與歌勞旋。上書苦哀祈，傾寫志已虔。坐懷北山巖，未見西溪漣。人言摶風鵬，不及翳葉蟬。共挽攜手客，可忘曲肱眠。首鼠信秃翁，胡爲尚遷延。子来幸暖熱，愧我一飯先。清詩似鳴玉，想見藍田煙。索去何乃遽，臨分重依然。
爲山亭晚卧 葉夢得 
痩石聊我伴，遥山更爾瞻。泉聲分寂歷，草色借廉纖。玉粒時能飽，霜毛日更添。平生疏懶意，况與病同兼。
次韻方仁聲惠文編 葉夢得 
他年落筆坐生風，下舍諸郎敢長雄。操縵不能陪衆手，斵輪終自付良工。鏡湖漫憶歸狂客，漢上誰從過德公。會向南溪尋舊約，别開小徑共相通。
戲方仁聲四絕句  其一 葉夢得 
戲弄扁舟泊宅村，却尋三徑築茅墩。雲邊此意真誰解，剩作新詩與細論。
戲方仁聲四絕句  其二 葉夢得 
水檻新開似浣花，傍溪須更作浮槎。祗應屢費王弘酒，時要清樽對落霞。
戲方仁聲四絕句  其三 葉夢得 
不惜囊錢信手空，荒田却擬望年豐。天公可是憐風月，判遣詩人一例窮。
戲方仁聲四絕句  其四 葉夢得 
盧橘楊梅已及時，我歸先自在前期。平生不作宣明面，浪愧將軍建鼓旗。
次韻馬參謀蔣山開堂飯素 葉夢得 
邂逅聊憑法供真，兹山誰謂我非鄰。相追更喜同枝策，得意遥知了斵輪。幽事要須塵外侣，好詩仍借鏡中人。歸来袖裏傳新句，驚放巖花作小春。
諸幕府見和復答二首  其一 葉夢得 
一勺清甘寄悟真，覺城東路更相鄰。臺傾劫火無遺燼，地轉奔風有伏輪。但遣籃輿從太守，深知幕府盡詩人。登臨莫忘千秋意，不必山陰記暮春。
諸幕府見和復答二首  其二 葉夢得  洞庭湖
欲眠遣客笑吾真，愛酒空牀羡汝鄰。歸計？甘從短帽，倦塗何止畏奔輪。高車不用三千客，净社須期十八人。尚許一樽仍破戒，黄柑催釀洞庭春。
次韻馬參謀新作山亭 葉夢得 
家山千仞聳亭亭，夢繞苕溪十里青。苦厭簿書迷老景，坐懷丘壑寄頹齡。稚川可復尋勾漏，靈運能忘過始寧。疊石且從開小徑，苦寒仍喜報餘馨。天工未擬藏遺巧，物態何曾有遁形。散策便思穿窈窕，沉鉤真欲釣清泠。已看袖裏攜東海，端向籬中得畫屏。半世生涯皆福地，不妨歸更侍祠庭。
方參議用前韻記嘗過余石林次韻答之 葉夢得  洞庭湖
不復襄陽寫孟亭，草齋人道是丹青。那知客自從文舉，但怪山能養伯齡。世味無多真潦倒，歸心欲寄毎丁寧。遥聞徑竹添新影，更想巖花作遠馨。夜鶴未應真怨别，江鷗須信久忘形。地偏故逐淵明遠，風好常隨禦寇泠。癡坐正憐塵滿案，醉眠終倚石爲屏。瀛洲學士煩追賦，尚記滄波接洞庭。
徽宗皇帝挽歌詞五首  其一 葉夢得 
制作三王舊，憂勤一紀餘。豈惟成禮樂，真欲混車書。黼扆猶丹陛，颷輪忽紫虚。帝鄉歸路穩，無復顧樓居。
徽宗皇帝挽歌詞五首  其二 葉夢得 
帝業承瓜瓞，天倫映棣華。千年垂接統，四海自爲家。畢郢終何恨，蒼梧邈已賖。廟壖驚指顧，行路泣悲笳。
徽宗皇帝挽歌詞五首  其三 葉夢得 
脱屣初無戀，遺弓故不忘。金盤徒自聳，玉椀且深藏。付託歸真主，經營有舊章。柏城森渭水，空愧寢中郎。
徽宗皇帝挽歌詞五首  其四 葉夢得 
卜宅軒臺近，因山禹穴深。綴衣驚在匣，黄屋本非心。海闊青雲隔，天高白日沉。秋風無馬跡，惆悵属車音。
徽宗皇帝挽歌詞五首  其五 葉夢得 
浴殿陪書詔，甘泉忝侍臣。虚傳遊帝所，不復從時巡。效死終何日，餘生漫此身。攀髯如已矣，揮涕灑江濵。
哭趙叔問 葉夢得 
劉氏磐石宗，略分天下半。斯文獨更生，落落分族冠。探書到千古，極意在理亂。故宜蕭長倩，憂國共長算。我懷崇蘭君，多學真一貫。束髮踵癯儒，長檠媚空案。胸中行秘書，領略能默斷。埋光久不暴，玉石終自判。中年立周行，杞梓見脩幹。雍容視出處，未可亟招喚。坐令護都水，不特美先漢。荷囊侍丹扆，正訝歸稍緩。爲棄天閑，一往謝覊絆。黄壚閉白玉，萬事風雨散。訃来爲失聲，涕落傷老伴。孰知錦囊心，無復銀鈎腕。柯山渺何許，日月忽已換。平生渾金質，反覆要熟看。至寶琢寒泓，誰？撫遺玩。尚有千字碑，臨風寄長歎。
東山圖贊 許玄度 葉夢得 
揚眉軒然，意軼萬里。亦將焉往，而竟斯止。曰遠游者，以是爲游。疾走息陰，彼將安休。
東山圖贊 王逸少 葉夢得 
翰墨之娛，以寫萬變。不償一姥，笑蕺山扇。袖手縱觀，我行故遲。豈以懷祖，樂此逶迤。
東山圖贊 謝安石 葉夢得 
韞玉于山，燁然不枯。我觀此容，非山澤儒。卻顧何爲，東山之陟。如何淮淝，乃折此屐。
東山圖贊 支道林 葉夢得 
一世所驅，顛倒軒裳。是身何依，獨委支郎。從容三人，亦躡其後。人誰無言，聯一舉手。
法眼禪師真贊 葉夢得 
八萬四千，大悲寶目。問此多目，孰爲正觀。惟阿那律，無目而視。問此真目，畢竟安在。是法眼者，猶爲金屑。有法無眼，有眼無法。稽首導師，五藴皆寂。悲觀慈觀，等大圓鏡。頹然方牀，如夢中事。山河大地，一切消隕。
詩二首  其一 葉夢得 
霜風獵獵將寒威，林下山僧見亦稀。怪得吟詩無俗語，十年肝鬲湛寒輝。
詩二首  其二 葉夢得 
城頭晚漏鳴丁丁，窗間月落卻未明。衡陽歸雁過欲盡，汝陽荒雞初一鳴。悠悠斷夢子不記，草草微吟還獨生。成人得意須幾許，一睡稍足無與情。
慈感蚌珠 葉夢得 
九淵幽怪舞垂涎，游戲那知我獨尊。應迹不辭從異類，藏身何意戀窮源。歸來自說龍宮化，久住方驚鷲嶺存。此話須逢老摩詰，圓通無礙本無門。
題懷隱庵 葉夢得 
春風的的爲誰來，遶舍閑花亦謾栽。菴內不知菴外事，夜來微雨小桃開。
酴醾 葉夢得 
東風吹麝入鉛華，未肯隨春到謝家。夜半粉香垂露泣，定應和月怨梨花。
遊南峰寺 葉夢得 
澤國鍾下流，有山獨西南。標奇借明眼，夙昔多窮探。腹背眩金碧，鍾魚半精藍。支郎放鶴地，妙解無餘談。高木氣未炎，綠陰正青酣。我懶倦登陟，茲行咤猶堪。幽尋雖云初，佳處默已諳。久欲謝塵滓，往同彌勒龕。平生行九九，晚識前三三。才也實可人，窮年玩煙嵐。胸中有定水，萬境潛包含。嚴霜掃赬紫，老榦餘楩柟。噉蔗要自佳，食茶亦云甘。坐斷方丈室，天花雨毶毶。笑我窘世網，何殊老眠蠶。我今已解縛，真理密自耽。但恐愛山意，多求尚成貪。願借待月嶺，重開石頭庵。偃松久傲兀，碧琳故澄涵。言尋覺城路，更欲從遍參。
褒忠廟歌 葉夢得 
天生裔夷，以限四極。有不能然，乃嘯上國。既殄我民，爾則逆天。惡稔而誅，天胡舍㫋。在昔肅氏，厥貢砮矢。不我來庭，敢干我紀。揭揭楊侯，梗其喉牙。萬夫一軀，莫我敢加。誰謂爾狂，我馮我抑。誰謂備殘，我唑我斥。天子曰嘻，惟我有臣。曷不贖之，人百其身。屹屹崇岡，侯安于域。桷梴旅楹，侯有廟食。惟皇上帝，命侯來歸。顧瞻山川，申我王威。侯食百世，旗纛旖旖。百靈齊趨，從侯北指。侯車轟轟，于彼故疆。覆其穴巢，何有虎狼。告功帝閽，帝笑爲喜。四方既平，侯祀百世。曷慕匪忠，歇畏匪死。簡于帝衷，惟忠弗畏。明明天子，與帝一心。是播是崇，是顯自今。有流滔滔，貫于南邦。我詩孔昭，配此大江。
送嚴婿侍郎北使 葉夢得 
朔風吹雪暗龍荒，荷櫜驚看玉節郎。楛矢石砮傳地產，醫閭析木照天光。傳車玉帛風塵息，盟府山河歲月長。寄語遺民知帝力，勉拋鋒鏑事耕桑。
皂鏡冊 葉夢得 
依然一冊巧裝成，故紙爲胎越樣輕。四畔黑雲都罩盡，中間只有月長明。
虎丘 葉夢得 
虎丘之名歲二千，虎丘之丘何渺然。衆山爭高隱日月，笑此拳石埋平田。雖然培塿疑異物，劃開陰崖十丈懸。冢中有恨索遺指，亭上無語傳枯禪。偏是吳人愛山急，逐面分方誇憑立。屋承隋唐良穩稱，墨題熙豐尚新濕。松梢莫遣風雨橫，石盤自添苔蘚澀。春來春去吳人游，足繭層巓踣應泣。
長橋 葉夢得  洞庭湖
長橋跨空水彌漫，北望吞天去無岸。洞庭自湧東西山，驚濤忽起起行人斷。禹功千年在坤輿，東南大浸惟五湖。如何寇來不少限，鐵馬萬騎翻長驅。
句 葉夢得 
逸人舊住子午谷，詩客獨尋丁卯橋。
桐君祠作招仙歌 盧襄 
桐君歸來兮，仙馭遠遊將何之，寧不欲朝玉京兮升紫微。戴日月之冠兮披紫霞之衣，佩蒼精之龍兮餐玉田之芝。友王喬與蕭史兮，儼蜺旌玉佩而葳蕤，何如歸來。猿鶴慘兮怨空山，川壑寂兮松桂閑，胡不拂袖煙幌兮開雲關。藉芳草兮歌幽蘭，庶乎遊山之人可以往還。
嚴子陵釣臺 盧襄 
無欲戴蟬冠，蟬冠械我首。無欲披衮衣，衮衣囚我身。貧賤自閑暇，功名多苦辛。君不見大將軍功蓋天地，一朝餓死垣牆裏。又不見穰侯貴壓咸陽都，朝爲卿相暮匹夫。爭如春風秋月一竿竹，萬古溪山看不足。勝他宮殿鎖千門，細草新蒲爲誰綠。
姑蘇臺歌 盧襄 
姑蘇臺上麋鹿遊，斷煙荒草令人愁。姑蘇臺邊少行迹，宮殿無人土花碧。當年霸業幾英雄，至首都歸血刃中。利劍一朝尸壯士，白楊千古蟗悲風。吳王羞歸九泉裏，西施空似桃花美。子胥雖死過生榮，越人卻是奇男子。
登三賢堂  其一 盧襄 
舟繫小橋楊柳月，帆移平浦芰荷風。當時不向煙波老，霸業功名一掃空。
登三賢堂  其二 盧襄 
鱸膾色鮮盤玉縷，蒓羹香滑煮龍髯。可憐水月交光夜，一笛西風自捲簾。
登三賢堂  其三 盧襄 
醉夢幾經芳草渡，吟魂飛上月明樓。散人已出形骸外，肯作鄉聲效楚囚。
姑蘇臺通遺址 盧襄 
秋風起兮鴻雁歸，秋月明兮白雲飛，弔往古兮一霑衣。
韓信廟 盧襄 
登壇當日拜元戎，楚漢都歸指掌中。王氣未消垓下敵，將星已落陣前功。高名紫宇千鈞重，冤血青蛇一縷紅。尚有鸞刀薦牲酒，斜陽煙樹泣秋風。
黄金堤 盧襄 
崑崙一線蒼崖，霹靂飛聲趁地來。煬帝截教淮水斷，巨靈羞劈華山開。桃花漲滿通西洛，竹箭奔流逐吹臺。午夜月明楊柳岸，空餘風咽笛聲哀。
雍丘歌 盧襄 
胡兒倚劍摩崆峒，范陽兵火燒天紅。潼關失守大將死，鑾輿播遷岷峨中。貔貅兵甲照冰雪，戈頭盡是生民血。鯨海揚波魚鼈腥，中原盡作天山月。二公擐甲怒攙槍，極鬬軍前皆眥裂。食窮愛妾膏斤斧，愁蹙蛾眉氣如縷。花鈿寶髻誰復收，壯士相看泣如雨。霜刀抉齒肉未寒，再造皇家有英主。雄心義骨填溝壑，不得生榮肩李郭。論功初入鸛鵲樓，圖形已入麒麟閣。
招隱二首  其一 盧襄 
有玉人兮山之隅，騎蒼龍兮歌步虛。薜荔衣兮女蘿裾，餐瓊蕊兮被玉書。朝玉皇兮遊上都，擘麟脯兮邀麻姑。胡不捨此而來兮吾與俱。
招隱二首  其二 盧襄 
日旋月轉兮能幾時，人間不可以久留兮，緇塵染予素衣。何不讀青苔之篇兮，歌白雲之詩。玉書金簡號仙籍兮，留芳名其庶幾。然後左蒼龍而右青螭，飛羽蓋兮張雲旂。黄鵠引兮歸瑤池，汝將捨此兮安之。
予同彥老自四明之永嘉中道留宿岳林會法照海印二禪伯夜話投曉登車乃行留題於寺三首  其一 盧襄 
病骨倦鞍馬，禪居忻少留。暮雲山盡路，孤磬月明樓。林靜鉤輈曉，風香罷亞秋。重來坐磐石，相對話歸休。
予同彥老自四明之永嘉中道留宿岳林會法照海印二禪伯夜話投曉登車乃行留題於寺三首  其二 盧襄 
嘆息老禪伯，蕭閑心自如。買松栽別塢，引水過新渠。草色經行外，禽聲宴坐餘。自慚雙客鬢，垂老尚征車。
予同彥老自四明之永嘉中道留宿岳林會法照海印二禪伯夜話投曉登車乃行留題於寺三首  其三 盧襄 
報國竟無補，敢辭山路遙。晚寒生竹徑，新漲斷溪橋。奔走真逋客，安閑愧老樵。令人欲心折，風雨夜瀟瀟。
途中書懷寄奉化知縣二首  其一 盧襄 
自戴淵明漉酒巾，食鮭甘作庾郎貧。雖無殘菊簪華髪，賴有青山似故人。幾處鴉鳴牛背雨，經年衣犯馬蹄塵。待攜神武朝衫去，還我煙溪漱石身。
途中書懷寄奉化知縣二首  其二 盧襄 
奔馳漸覺崢嶸，負郭蕪田未退耕。正恐山溪吹岸去，任從煙草喚愁生。別來竹院門長掩，好去漁舟手自撐。漸晚歸心在何許，夕陽低處伴雲橫。
太上皇帝御製題扇面所畫紅木犀賜從臣榮薿 盧襄 
月宮移向日宮栽，染得嬌紅入面來。多謝秋風揚雨露，丹心一一爲君開。
秋 盧襄 
岸紅初破木芙蓉，送別遙聞野寺鐘。江抱月流青炯炯，山隨天去碧重重。
窗外梅花 盧襄 
已消殘雪豆稭灰，斜壓疏籬一半開。雖我故園無分看，問渠春色幾時來。冷香漸欲薰時夢，落蕊朊能砌韻臺。定復水邊多屐齒，試令長鬣視蒼苔。
貧賤二首  其一 盧襄 
身在秋湖天一角，嶺猿洲雁亦相哀。他時相見柯山下，土銼芳薪煮芋魁。
貧賤二首  其二 盧襄 
多病吳中一腐儒，新來鉛水照髭鬍。掃地靜憐黄吻婢，縛雞賣遣白頭奴。
村落 盧襄 
釣船歸落昏鴉後，江雨來從白鳥邊。舊屋但餘燒葉竈，破囊猶欠買山錢。
石橋道中三首  其一 盧襄 
牛羊日晚下煙坡，病眼看花手自摩。千里家鄉曾夢到，一年風景最春多。樽前有酒須相覓，眼底無愁可奈何。王事雖勞吾敢憚，猶勝乘雪下蓬婆。
石橋道中三首  其二 盧襄 
枕底雞聲月影殘，搖鞭驅馬上巑岏。路高蜀道九折坂，水急香山八節灘。茶異雪花生筯底，眼明金雀舞林端。凌晨只怪貂裘薄，山近天門分外寒。
石橋道中三首  其三 盧襄 
足根重繭寸心灰，故里田園好在哉。晚浦橫舟芳草遠，廢牆經雨小桃開。須知鞭馬駸駸去，不是尋春得得得來。多謝殘年足公事，因將香火訪天台。
剡溪書懷三絕  其一 盧襄 
山鳥逢春恰恰啼，桃花流水路猶迷。何時鼠子膏齊斧，笑領白雲歸剡溪。
剡溪書懷三絕  其二 盧襄 
故園生事只衡茅，不管方兄久絕交。糲食枯椽吾易足，鷦鷯只占一枝巢。
剡溪書懷三絕  其三 盧襄 
山杏枝頭鵯鵊兒，來傳春意語多時。脆紅可是渾無力，不奈東風盡日吹。
泛剡溪 盧襄 
愁呵龜手冷搖鞭，乘興來登訪戴船。解事篙師小鳴櫓，恐驚寒雁入晴天。
題圓超寺挾溪亭 盧襄 
孤亭瞰平野，雙溪分兩腋。野闊春風香，溪晴照人碧。我來亭上天欲春，溪聲野色爭赴人。胸中丘壑相映發，翛然便欲乘飆輪。惜無妙手王摩詰，半破鵝溪重畫出。溪山應喜得賞音，盡遣煙霞供落筆。我嗟吟鬢犯車塵，一憑危欄眼界新。寄謝溪聲與山色，他時來作箇中人。
題石鼓 盧襄 
山在江城欲盡頭，招提無處著清幽。寒枕水底長留月，冷入天圍不剩秋。村靜尚遺看鶴戶，溪寒只受釣漁舟。眼前佳思能如許，悔不長爲隱地遊。
過定林寺 盧襄 
寒旌隱隱入花村，小雨初晴水带昏。不憚山程尋寺去，只將詩思與僧論。菱侵水步深藏艇，柳暗人家半掩門。莫厭禪居蕭冷甚，此來一爲訪溪藤。
登鹿苑隱天閣  其一 盧襄 
欲結愛山人，共了尋山債。未有買山錢，愁聞有山賣。
登鹿苑隱天閣  其二 盧襄 
小雨濕春風，倦雲遮落日。不若叫風來，吹雲放山出。
登鹿苑隱天閣  其三 盧襄 
一眼吞萬山，寸心貯千里。何日上歸舟，教人問春水。
登鹿苑隱天閣  其四 盧襄 
殘雪領春來，疏鐘驚夢去。尚憶去年愁，孤舟繫江樹。
再登隱天閣 盧襄 
好在滄州趣，青蘋入眼多。落紅隨水盡，啼鳥奈春何。生事詩千首，功名印幾窼。如何喚禪伯，軟語坐盤陀。
登鹿苑寺玉虹亭 盧襄 
饑鼯愁玃號窮冬，層巒秀壁撐晴空。閑拖小藤借餘力，來看霜巖飛怒虹。小奚催呼老欵段，瀹鼎篝火烹團龍。餘甘入口齒頰爽，兩腋便欲生清風。悠然千里墮眼界，金篦刮膜開雙瞳。乃知足力不到處，別有天地生壺中。國恩欲報已華髪，征車未去先晨鐘。玉川乘雲紫皇家，謫仙騎鯨河伯宮。聊追二子歸禹穴，碧空轉首山重重。
遊鹿苑寺山 盧襄 
喜策尋春杖，登高不待扶。蟻寒穿柳影，蜂暖飽花鬚。把酒憐櫻筍，臨流憶鱖魚。他時公事了，方有醉工夫。
接山堂 盧襄 
故臘老欲盡，新春慳未來。無令隴梅覺，且遣山禽催。雲間古招提，鐵鳳翔斗魁。單車夜剝啄，境凈無纖埃。修篁舞瘦蛟，怒瀑生晴雷。坐久欲頰風，吹我心霧開。迺知白蓮社，未下黄金臺。緬思王騎曹，逸韻挽不回。且同謝康樂，屐齒破蒼苔。重遊定不惡，林壑富詩材。
再登接山堂  其一 盧襄 
鷲峰游屐少，我獨住多時。僧護翻經石，猿攀嘯月枝。地寒春到晚，山遠夢歸遲。尚被浮雲誤，吾心信自癡。
再登接山堂  其二 盧襄 
着地嵐陰撥不開，傍閑同到妙高臺。老僧只恐泉聲少，坐遣飛雲喚雨來。
再登接山堂  其三 盧襄 
修蛇細路困車牛，公事催人不自由。欲到遙岑冷侵骨，寄聲歸雁莫來休。
剡山瑞香花 盧襄 
入夢生香酒力微，不須金鴨裊孤馡。爲嫌淡白非真色，故著仙家紫道衣。
初薰堂紅梅  其一 盧襄 
河陽滿縣栽桃李，風過落花吹不起。潘郎遠韻故不凡，爲米折腰聊爾爾。
初薰堂紅梅  其二 盧襄 
剡溪詩尹亦可人，作堂餉客名迎薰。雖無桃李繼潘令，紅梅一窼香入雲。
初薰堂紅梅  其三 盧襄 
自憐多病繡衣客，百年未半鬢先白。長鞭短帽飽霜露，田園將蕪身未索。何日背琴攜瘦筇，鳴弦堂上迎薰風。梅香已斷葉初暗，滿枝著子雙頰紅。寄聲釢子可留意，爲我沿溪撐短篷。
定林寺沿溪采石蒲 盧襄 
曉行隱隱入花村，小雨初晴水氣昏。莫厭僧家能冷淡，且穿芸屩采溪蓀。
玉虹亭試茶  其一 盧襄 
乍見飛泉眼即明，玉虹垂地半天聲。何時閑散無公事，洗鉢重來汲淺清。
玉虹亭試茶  其二 盧襄 
航湖未逐鴟夷子，得水今同桑苧翁。試遣茶甌作花乳，從教兩腋起清風。
春興 盧襄 
雪花初著鴛鴦瓦，疊嶂疏林入圖畫。春工不作兩樣心，盡遣根荄赴陶冶。我昔年少曾買春，著盡榆錢不多價。春應索價來覓人，客氣今猶不相下。待領春風歸去家，家山卻有療愁花。鄰公大段作春計，小囿栽花今數世。但憎赤脚婢惱人，要逐丫鬟同拾翠。
寧海道中 盧襄 
又騎弱馬聳吟肩，數點旗尖破暝煙。曉逕寒生梧葉露，晚風愁入雁行天。新年事業唯行路，故國生涯只釣船。早晚徑歸耕莽蒼，任從人笑客無氈。
登摘星嶺 盧襄 
自知牛鬬耳，不奈晚猿何。客鬢愁中老，秋山別後多。扁舟桃葉渡，夜雨竹枝歌。賴有皋盧碗，時堪戰睡魔。
和田南仲梅 盧襄 
壽陽粧額太矜持，不待宮貂賜口脂。惜妙風姿令雪妬，定真消息有春知。試看呵手攀條處，何似成陰着子時。莫遣王孫三弄絕，早尋疏影對江湄。
酴醾花 盧襄 
天將花王國艷殿春色，酴醾洗妝素頰相追陪。絕勝濃英綴枝不韻李，堪友橫斜照水攙先梅。瑤池董雙成浴香肌露，竹林嵇叔夜醉玉山頹。風流何事不入錦囊句，清和天氣直挽青陽回。
遊南巖山 盧襄 
不著烏紗只岸巾，尋山還得愛山人。半空飛雨侵衣潤，入座晴嵐照眼新。風過松杉猶藴藉，雪消巖壑更精神。何時亦把任公釣，坐釣日東橫海鱗。
句  其一 盧襄 
試將鍾子山水意，一洗退之冰炭腸。
句  其二 盧襄 
江鷗斜日浪清淺，巖桂小窗香有無。
句  其三 盧襄 
井花汲水銀瓶冷，雁字吹高玉露寒。
句  其四 盧襄 
恍疑水底長流月，冷覺天圍不剩秋。
句  其五 盧襄 
紅芭蕉映黑牽牛。
句  其六 盧襄 
繭足相從南極邊，真機不落野狐涎。
句  其七 盧襄 
強呼膏雨鳩閑管，乍有香泥燕猛忙。
句  其八 盧襄 
但數十家看鶴戶，與兩三隻釣魚船。
句  其九 盧襄 
花外小樓雲罨畫，杏波晴葉退微紅。
句  其一○ 盧襄 
想行客過梅橋滑，免老農憂麥壠輕。
句  其一一 盧襄 
到底此君高韻在，清風兩腋爲渠生。
句  其一二 盧襄 
姑射真人玉骨香，淡月微風惜良夜。
句  其一三 盧襄 
麥秋天氣朝朝變，蠶月人家處處忙。
句  其一四 盧襄 
春送人家入畫屏。
句  其一五 盧襄 
天作人間小畫屏。
句  其一六 盧襄 
客來如見小窗扉，便是山翁想山處。
遊嵩山峻極中院作 王寀 
爛紅一點出浮漚，夜坐嵩峰頂上頭。笑對僧窗談祖德，當年七十四回遊。
浪花 王寀 
一江秋水浸寒空，漁笛無端弄晚風。萬里波心誰折得，夕陽影裏碎殘紅。
題紫團山三十六景 迎陽峰 王寀 
陽燧初升八極車，飛光猶带赤城霞。山英固有葵心在，不許羣峰取次遮。
題紫團山三十六景 倚秀峰 王寀 
山形疊疊掩禪關，長薄蕭森落照間。天女欲誇新結束，都將翠藻簇煙鬟。
題紫團山三十六景 天杠 王寀 
不分蒼梧西北傾，只將一柱與搘撐。而今六幕安然處，不使斯人樂太平。
題紫團山三十六景 磨崖 王寀 
家山本與語溪接，使節曾過砥柱遊。見說紫團銘勒處，西風千里重回頭。
題紫團山三十六景 濯纓溪 王寀 
江上老人終獨往，塵中孺子果何知。溪翁欲識滄浪意，看取青霄浸月時。
題紫團山三十六景 東華表 王寀 
借問遼東鶴，歸來得許悲。浮生隨念變，何待塚纍纍。
題紫團山三十六景 西華表 王寀 
寄謝西朝相，神奸古有圖。如何延客處，庭燎照豐狐。
題紫團山三十六景 碧羅峰 王寀 
風曳山妃带，雲穿木客衣。青松容嫋嫋，紅葉半飛飛。月爲幽人罷，春從舊處歸。明朝碧峰外，試與絆斜暉。
題紫團山三十六景 金屋山 王寀 
雲拂層峰四面朝，朝陽北過更岧峣。金仙自合居金屋，不爲膠東貯阿嬌。
題紫團山三十六景 鴟尾山 王寀 
天借溪頭奠佛居，全將帝所作規模。漢家不識真鴟尾，何笑區區問越巫。
題紫團山三十六景 山翁崖 王寀 
仙翁愛山居，留形在東嶺。風林度嘯聲，夢鄉壑漾飛影。華髪欲蕭蕭，青瞳猶耿耿。追蹤有名流，回首發深省。
題紫團山三十六景 駐雲亭 王寀 
塵跡初從世網收，一邱一壑此優游。卻應化作飛雲片，長向亭前伴客留。
題紫團山三十六景 老人峰 王寀 
江廬已別游河侶，商洛休陪謁漢寶。獨立南山千嶂裏，長將萬壽祝巖宸。
題紫團山三十六景 南極園 王寀 
清徵有逸仙，疇昔下南極。紫氣遠成圖，照此太白域。芝田手所耘，地靈亦知嗇。雲根一十八，劚握安可得。惟餘亂峰間，喬林竦春寒色。
謁王寀 鄭州書生 
照影空濛山色裏，背人撲鹿水禽飛。梅花落盡春寒在，細雨斜風點客衣。
懷安官舍病起九日作 蘇元老 
籬菊今年拆最繁，繞叢新折上雕盤。病知佳節霜風冷，喜對高堂骨肉歡。久廢笑歌慵飲酒，只聞兒女勸加餐。如何猛下蔾牀去，又逐鴛鴻振羽翰。
十日菊 蘇元老 
寂寞東籬下，凝煙簇簇芳。無人賞幽艷，有蝶戀清香。不伴茱萸飲，空教蟋蟀藏。重陽雖已過，來歲可能忘。
重陽述懷 蘇元老 
屋前寒雀作饑聲，老大都因節物驚。九日縱棄經夕飲，百年能病幾番酲。白衣於我似無舊，黄菊對人偏有情。醉裏高歌開口笑，世間名利一毫輕。
贈撫琴劉伯華 蘇元老 
公子方年少，絲桐長有名。曲雖仍舊譜，指要發新聲。澗落泉初響，風清月正明。起予千古意，惻悵不勝情。
贈棋士兼相 蘇元老 
嵯峨遠遊冠，過我田里居。手談達要妙，心計有卷舒。把握殺活機，操持開闔樞。總總如亂兵，紛紛若奔車。觀者皆怵惕，敵人更揶揄。一著起疲廢，萬口驚喧呼。巧思自神授，智慧非常拘。又聞風鑒精，許與且不渝。羣公贈詩文，稱述良非虛。自昔少兼能，今挾二術俱。奕秋與許負，異世同一軀。惜哉惟藝名，問學當何時。
夜過鄱陽湖三首  其一 章誼 
風驅殘暑月侵衣，仙客乘槎八月歸。萬頃平湖波不動，夜深鳴櫓渡如飛。
夜過鄱陽湖三首  其二 章誼 
平湖聞說浪如山，今夜扁舟在還。天象水光俱一色，此身安渡斗牛間。
夜過鄱陽湖三首  其三 章誼 
鄱陽湖面三百里，草樹雲山望裏無。月夜扁舟訝何許，一天星漢近相趨。
題饒州永平監百葉黄梅 章誼 
百葉黄梅照小堂，江南春色冠年芳。洛妃不露朝霞臉，秦女聊開散麝粧。已薦香風來枕席，更留美實特杯觴。一枝今日欲誰贈，且伴釵頭金鳳凰。
紹興府寒食湖山遊人 章誼 
江南春色勝常年，蠶婦耕夫笑語妍。日永湖山縱遊屐，夜深簫鼓更劃船。羈人半作吳儂語，騷客休吟楚些篇。服叛招攜有長算，會移豐樂到齊燕。
謝事東歸史館相公出餞都門寵貺嘉什感舊愴別黯然衰悰謹次疆韻 章誼 
平生親契保初終，夢幻凋零念德宮。朝路時來陪聖相，家山老去逐逋翁。珠璣落紙吟豪健，蘭菊浮觴醉面紅。台曜轉高無復見，除非書雁到江東。
建炎丞相成國呂忠穆公退老堂 江常 
玉室璿臺奉宴居，醉吟風月在方壺。山川大抵因人勝，出處由地與道俱。斟酌古今歸奧學，扶持宗社屬嘉謨。區區卻笑陶元亮，祇把南山入畫圖。
建炎丞相成國呂忠穆公退老堂詩  其一 錢伯言 
今代麒麟第一功，十年勳德與天通。豈知樂聖銜杯地，長在重溟倒景中。避寵不妨成遠別，養花無意在珍叢。角巾私第何須問，自有公言滿舜聽。
建炎丞相成國呂忠穆公退老堂詩  其二 錢伯言 
？令台獄？羣花，名圃初成將相家。雲母久遮黄閤座，綺疏新照赤城霞。調羹梅子生無數，遵渚鴻飛去有涯。見說樽前富佳客，亦應思我醉時挝。
次韻奉和蒙著太尉澹山見示長句 錢伯言 
澹巖宛在進江濱，多少篇章刻翠珉。聞道鳳凰將九子，恰逢花木正中春。杖遊豈爲知名久，歷覽懸知嘯侶頻。林外鳥聲應報客，溪頭梅子已生人。茅茨信我無三顧，物象因君遂一新。試共攜筇采靈草，幽嵐何必與天鄰。
澹山巖二首  其一 錢伯言 
老眼遍四方，茲焉真鮮儷。室圜懸磬如，天側偃蓋似。誰移巨蟒宅，孰受祖龍使。祗同澹竹名，佳哉亦少味。
澹山巖二首  其二 錢伯言 
造化其偶然，刳山住深谷。迹壓瀟湘頭，迥披九疑足。千齡隔仙凡，跬步變寒燠。石田儻可種，願受自耕祿。
戲書送澹山入院  其一 錢伯言 
雲本無心出岫，水豈有意趨東。勢或使之然者，何妨巾拂談空。
戲書送澹山入院  其二 錢伯言 
子好逢場作戲，我方置散投閑。世味久如嚼蠟，合向茲山往還。
句 錢伯言 
華戎交氣俗，淮汴倒清渾。
寄羅廷揚 張觷  岳阳楼
曾聞避世門金馬，何事逃名寨石牛。四海重湖今鼎沸，可能同上岳陽樓。
賦跛鼈先生趙萬宗二首  其一 傅崧卿 
生長兵間接太平，封巒親見告功成。茂陵遺稿猶施用，跛鼈如何獨未行。
賦跛鼈先生趙萬宗二首  其二 傅崧卿 
鶴書東召竟牢辭，一去辭鯨世莫追。會有丹青遺像在，誰將配食季真祠。
以冰餉同舍 傅崧卿 
蓬萊道山，羣仙所遊。清異人境，不風自涼。火雲騰空，莫之能炎。餉以冰雪，是謂附益。
句 傅崧卿 
色带墨痕迷舊沼，響隨鐘韻下層樓。
喜神贊 慕容氏 
丹青得意以爲真，一筆掃成身外身。不二法中無這箇，到頭那箇是真形。
叔厚內翰寵示喜雪詩謹次高韻 胡交修 
吾君憂歲爲民祈，天報精衷喜莫違。盈尺定占京輦應，餘花猶到汝邦飛。潤流土脈霑濡洽，巧著寒梢點綴微。春色欲隨晴色動，勸耕農野漸芳菲。
德升尚書置酒邀叔厚內翰與余同會叔厚席間賦詩道舊復寵示德升妙句俾余同和謹次韻奉呈 胡交修 
履聲曾接中臺武，鑾禁陪刊翠琰名。二老風流同燕席，一罇談笑會江城。歲寒松柏青無改，酒畔篇章語可驚。辱敘金蘭分贈我，勤拳尤識故人情。
再和前韻奉呈 胡交修 
綸掖瑣闈曾並直，賢關芸閣早聞名。追陪每憶同清禁，邂逅開懷在赤城。良會惟知文字飲，高歌應有鬼神驚。相逢一笑真何樂，寄此樽前莫逆情。
雜興十首  其一 程俱 
一日復一日，百年如此耳。那將千百計，來日何窮已。逝者不可追，來者安可知。正恐聞道晚，勿言功用遲。
雜興十首  其二 程俱 
誤點成駮牛，妙技有餘賞。作意畫蛇足，至今猶撫掌。君看人間事，類此或往往。浩歎可奈何，悠然起遐想。
雜興十首  其三 程俱 
中夜忽自省，昔我今是非。音聲故如昨，齒長鬚滿頤。有人夢中言，子念無乃癡。今猶昔人耳，昔人安在兹。
雜興十首  其四 程俱 
濯濯簷下溜，刁刁樹間鳴。蟲號百鳥閙，小大各有聲。聲多不留礙，響振元無形。何殊百千炬，光影各自明。
雜興十首  其五 程俱 
胡葵向晨照，日引一尺長。松栽四五年，擢幹未出墻。漙漙露方晞，借此顔色芳。各留一寸心，試待九月霜。
雜興十首  其六 程俱 
春鳩一何拙，社燕一何巧。天陰逐其婦，飲啄聊自了。銜泥亦綢繆，託此華廈好。物生固有分，巧拙均一飽。
雜興十首  其七 程俱 
穇穇新藁秸，補此茅屋漏。問云力田人，歲事苦耘耨。終年手足胝，得此以自覆。香秔一過眼，糠覈餘滿竇。
雜興十首  其八 程俱 
昔年過吳江，戀戀不能去。臨江塵思盡，廓若掃翳霧。兹爲三年留，已厭波濤怒。乃知常人情，趣新方捨故。
雜興十首  其九 程俱 
軋軋田邊車，卷卷不得休。出之一寸痕，益以幾尺流。扶提暴中野，強作田家謳。車聲真哭聲，天遠將誰尤。
雜興十首  其一○ 程俱 
少小思振奇，頗恨身不長。身長益多累，信與憂俱生。回思二紀間，浪使儵忽爭。誰能補黥劓，反我孩與嬰。